**ผลของโปรแกรมการส่งเสริมความรู้ การรับรู้ความสามารถ และความคาดหวังในการควบคุมน้ำหนักเด็กวัยก่อนเรียนทีมีภาวะอ้วนกับผู้ปกครองเด็ก ที่เข้ามารับการรักษา**

 **ในตึกผู้ป่วยในเด็ก โรงพยาบาลกมลาไสย อำเภอกมลาไสย จังหวัดกาฬสินธุ์**

**สุธิภรณ์ ศรีประโชติ พว. 3 4603 00415 51 7**

**ตึกผู้ป่วยในเด็ก โรงพยาบาลกมลาไสย อำเภอกมลาไสย จังหวัดกาฬสินธุ์**

**บทคัดย่อ**

 การวิจัยนี้เป็นการวิจัยกึ่งทดลอง แบบกลุ่มเดียว วัดก่อนและหลังการทดลอง มีวัตถุประสงค์เพื่อศึกษาผลของโปรแกรมการส่งเสริมความรู้ การรับรู้ความสามารถ และความคาดหวังในการควบคุมน้ำหนักเด็กวัยก่อนเรียนทีมีภาวะอ้วนกับผู้ปกครองเด็กที่เข้ามารับการรักษา ในตึกผู้ป่วยในเด็กโรงพยาบาลกมลาไสย อำเภอกมลาไสย จังหวัดกาฬสินธุ์ โดยสร้างจากกรอบแนวคิดทฤษฎีการรับรู้ความสามารถของตน ของแบนดูรา กลุ่มตัวอย่างมี 14 คน สุ่มแบบเจาะจง โดยกลุ่มตัวอย่างได้รับโปรแกรม ประกอบด้วย สื่อคู่มือ วีดิทัศน์ และนิทาน ใช้ระยะเวลา 2 วัน เก็บข้อมูล โดยแบบสอบถามที่ผู้วิจัยสร้างขึ้นเอง ผ่านการตรวจสอบจากผู้เชี่ยวชาญ หาค่าความเที่ยง โดยใช้สัมประสิทธิ์อัลฟ่าของครอนบาค เท่ากับ 0.80 วิเคราะห์ข้อมูลด้วยสถิติค่าเฉลี่ยและสถิติค่าที

 ผลการวิจัยพบว่า 1) ค่าเฉลี่ยคะแนนความรู้ในการควบคุมน้ำหนักเด็กวัยก่อนเรียนทีมีภาวะอ้วนของผู้ปกครองหลังการทดลองสูงกว่าก่อนการทดลองอย่างมีนัยสำคัญทางสถิติที่ระดับ .05 2) ค่าเฉลี่ยคะแนนการรับรู้ความสามารถในการควบคุมน้ำหนักเด็กวัยก่อนเรียนทีมีภาวะอ้วนของผู้ปกครองหลังการทดลองสูงกว่าก่อนการทดลองอย่างมีนัยสำคัญทางสถิติที่ระดับ .05 3) ค่าเฉลี่ยคะแนนความคาดหวังในการควบคุมน้ำหนักเด็กวัยก่อนเรียนทีมีภาวะอ้วนของผู้ปกครองหลังการทดลองสูงกว่าก่อนการทดลองอย่างมีนัยสำคัญทางสถิติที่ระดับ .05

 จากผลการวิจัยพบว่า การส่งเสริมให้ผู้ปกครองได้รับโปรแกรมการดูแลผู้ป่วยเด็กที่มีภาวะอ้วนในตึกผู้ป่วยในเด็ก ขณะรับการรักษาในตึกผู้ป่วยเด็ก สามารถส่งเสริมให้ผู้ปกครองมีความรู้ มีการรับรู้ความสามารถ และความมีความคาดหวังในการดูแลควบคุมน้ำหนักเด็กที่มีภาวะอ้วนให้สูงขึ้นได้ ดังนั้นโปรแกรมนี้ จึงมีประโยชน์และมีประสิทธิภาพต่อการดูแลควบคุมน้ำหนักเด็กวัยก่อนเรียนที่มีภาวะอ้วนสำหรับผู้ปกครองที่จะนำไปใช้ดูแลเด็กที่บ้านต่อไป